**Teisingesnio pasaulio reikia visiems**

Šiuo metu Socialdemokratų partijos Mažeikių skyrius skaičiuoja daugiau nei pusketvirto

 šimto partiečių, tarp jų 111 bičiulių moterų. Vyrams lyg ir įgimta domėtis politika, o kokios priežastys į ją atveda moteris. Gal joms nebeužtenka „virtuvės, vaikų, bažnyčios? Apie tai ir kitas problemas kalbamės su Mažeikių socialdemokratų partijos skyriaus pirmininko pavaduotoja, rajono savivaldybės Tarybos nare Irena Macijauskiene.

 - Pirmiausia pakalbėkime vyrams miela tema – apie moteris. Tik ne apie eilines, o apie einančias į politiką. Kokie keliai atveda jas į partiją?

 - Vyrams čia nereikėtų riesti nosies, nes nuo seno gyvas posakis – „Vyrai valdo pasaulį, moterys – vyrus“. Tačiau šis posakis nėra tikslus, nes moterys irgi valdydavo didžiules imperijas. Prisiminkime Rusijos imperatorienę Jekateriną II arba ištisą dinastiją Anglijos karalienių. O šiais

 laikais žymių politikių tiek daug, kad reikėtų daug laiko visoms išvardinti. Juk Lietuvoje du aukščiausius Valstybės postus irgi užima moterys. Taigi moterims politika nesvetima.

- Bet tarp Mažeikių socialdemokratų tik kas ketvirta – moteris.

- Tai tiesa, bet moterys partietės kur kas aktyvesnės nei vyrai. Jos mielai dalyvauja susitikimuose su kitų rajonų bičiuliais, ekskursijose, įvairiuose renginiuose.Š. m. lapkričio viduryje vyko  LSDP Mažeikių skyriaus  moterų klubo  susirinkimas. Pranešimą skaitė Moterų klubo pirmininkė Audronė Vaitiekienė. Susirinkimo metu vyko moterų bičiulių rankdarbių paroda. Moterys vaišinosi savo keptais pyragais, spaustu sūriu, džiaugėsi bičiulės Gražinos Žalnerukinienės kryželių siuvinėtais paveikslais. Aptartas 2014 metų planas. Tačiau nenuilstanti susirinkimų - renginių organizatorė Jonė Liaudanskienė labai pergyvena dėl mūsų bičiulių pasyvumo, ypač organizuojant visuotinius susirinkimus , kuriuose turi dalyvauti 1/3 visų narių, kad susirinkimas būtų teisėtas. Suorganizuoji ekskursija prisirašo 50 ,o kai reikia važiuoti lieka 40 narių.

- Gal moterys labiau nei vyrai akytyvesnės, pareigingesnės , labiau mėgsta pasilinksminti, pakeliauti , pademonstruoti naują aprangą ir panašiai?

- Atsakysiu taip – kas būdinga kiekvienai moteriai, nesvetima ir socialdemokratei. Tačiau žmonės į partijos gretas ateina dėl svarbesnių priežasčių. Mūsų nepriklausomybės pradžia buvo labai sunki. Žmonės pirmą kartą gyvenime susidūrė su nedarbu. Dar ir šiandien daugelis jaučiasi nesaugūs. Taigi vieni tapo pasyvūs įvykių stebėtojai, kiti būrėsi į partijas, visuomenines organizacijas. Žmonės įstoję į partiją įgyja daugiau pasitikėjimo, bičiulių būryje nebesijaučia vieniši. O svarbiausia, gali labiau prisidėti prie teisingesnio pasaulio kūrimo.

- Betgi yra dvi tiesos - viena vilko, kita ėriuko.

- Va čia ir priežastis, dėl ko tokia gausi Socialdemokratų partija. Mūsų Programa numato mažinti turtingųjų apetitus ir palengvinti eilinių žmonių gyvenimą. Tai pagrindinė nuostata, išskirianti mus iš kitų partijų.

- Bet „vilkų“ yra ir Socialdemokratų partijoje.

- Sutikite, kad yra verslininkų, kuriuos greičiau pavadintume geradariais, o ne „vilkais“, ir jų dauguma.

- Tai kas gali tapti Socialdemokratų partijos nariu?

- Kiekvienas nepriekaištingos reputacijos pilnametis Lietuvos pilietis, kuris sutinka su Socialdemokratų partijos įstatais.

 Už partiečio reputaciją atsako ne mažiau nei du jį rekomendavę bičiuliai.

- Jumis labai pasitiki žmonės, daug kartų išrinkdami į rajono Tarybą, tai pasakykite, kas atsitiko, kad visą laiką šalies uodegoje vilkęsi Mažeikiai šiemet pagal visus rodiklius šovė į pirmąjį savivaldybių penketuką?

- Čia matau vieną pagrindinę priežastį – pirmą kartą per nepriklausomybės laikotarpį Mažeikiuose rajono meru išrinktas socialdemokratas. Iki tol daugiausiai vadovavo konservatoriai. Išrinktas meru socialdemokratas Antanas Tenys įrodė, kad ir su dabartiniu Savivaldybės kolektyvu galima daug pasiekti. Nebuvo jokių „revoliucijų“, tik atsirado ūkiškas problemų sprendimas, susiklausymas tarp Tarybos ir administracijos. Be to, dar vienas teigiamas faktorius – Socialdemokratų partija tapo daugiausiai narių turinčia Seimo partija, o jos pirmininkas Algirdas Butkevičius paskirtas šalies Vyriausybės vadovu.

- Rajono Tarybos valdančioji koalicija vis tiek susilaukia daug kritikos.

- Saikinga o svarbiausia, teisinga kritika reikalinga, bet negerai, kai iš degtuko skaldomas vežimas. Pagaliau yra ir visada bus žmonių, kurių ambicijos smarkiai pranoksta jų galimybes. Tačiau neteikime ypatingos reikšmės institutų skelbiamiems reitingams ar opozicijos kritikai. Svarbiausia, kad Mažeikiai gražėtų, o mažeikiškiams būtų gera ir jauku gyventi savo mieste, kad mažėtų nedarbas. Jau dabar į Mažeikius atvykę vilniečiai turbūt nebedrįstų mesti tos kažkada mus visus įžeidusios frazės: „Nuobodūs kaip Mažeikiai“, nes ir didžiausiam skeptikui akivaizdu, kaip per pastaruosius metus išgražėjo, pasipuošė mūsų miestas.

 Kalbėjosi Pranas Viesulaitis

,